**ПРЕДЛОГ**

**ИЗВЕШТАЈ ЗА ПРОЦЕНКА НА ВЛИЈАНИЕТО НА РЕГУЛАТИВАТА**

|  |  |
| --- | --- |
| Назив на министерство: | Министерство за информатичко општество и администрација |
| Назив на предлогот на закон: | Предлог Закон за инспекциски надзор |
| Одговорно лице и контакт информации: | Билјана Николовска Жагар  biljana.zagar@mioa.gov.mk;  kontakt@is.gov.mk |
| Вид на Извештај | Нацрт |
| Обврската за подготовка на предлогот на закон произлегува од: | Годишната програма за работа на Владата на Република Македонија |
| Поврзаност со Директивите на ЕУ | / |
| Дали нацрт извештајот содржи информации согласно прописите кои се однесуваат на класифицираните информации | Не |
| Датум на објавување на нацрт Извештајот на ЕНЕР: | 02.11.2018 |
| Датум на доставување на нацрт Извештајот до Министерството за информатичко општество и администрација: | */* |
| Датум на добивање на мислењето од Министерството за информатичко општество и администрација: | */* |
| Рок за доставување на предлогот на закон до Генералниот секретаријат | 01.12.2018 |

**1. Опис на состојбите во областа и дефинирање на проблемот**

* 1. Опис на состојбите

Важечкиот Закон за инспекциски надзор („Службен весник на Република Македонија“ бр. 50 од 13.04.2010 година; бр. 161 од 15.12.2010 година; бр. 157 од 11.11.2011 година; бр. 147 од 28.10.2013 година; бр. 193 од 06.11.2015 година; бр. 53 од 21.03.2016 година; бр. 11 од 18.01.2018 година, бр. 83 од 08.05.2018 година и бр.120 од 29.06.2018 година) требаше да овозможи систематски да се регулира постапувањето на инспекциските служби, да придонесе за унификација во нивната организација и ефикасност во нивното работење, како и за надминување на сите претходно согледани недостатоци во нивното функционирање. Голем број од целите поставени со овој закон не се остварени.

Сегашната состојба се карактеризира со голем број одредби содржани во различни закони кои ја регулираат предметната материја и кои честопати се меѓусебно противречни. Ова особено се однесува на поставеноста на инспекциските служби, нивната линија на одговорност и обврските што ги имаат кон Инспекцискиот совет. Инспекцискиот совет во досегашното постоење не придонесе за остварување на целите заради кои беше формиран. Инспекциските служби се преоптоварени со обврски од административна природа. Во речиси сите инспекциски служби има недоволен број инспектори, а во добар дел и други административни службеници за ефикасно спровдување на надлежноста на органот и извршување на делокругот на работни задачи на вработените лица. Стекнувањето на статус инспектор и контролата врз неговото работење е многу посложена и потешка отколку за било кој друг административен службеник, додека во однос на платите, надоместоците и наградите нивните статуси се исти. Во начинот на вршење на инспекцискиот надзор меѓу различни инспекциски служби има големи разлики, а нивната меѓусебна координација е на ниско ниво. Субјектите на надзор се оптоварeни со голем број надзори врз нивното работење и не се доволно запознаени со своите права и обврски при вршењето на надзорот. Репресивниот карактер на надзорот е многу поизрезен отколку неговата превентивна и советодавна улога.

Одредбите од важечкиот закон не можат во целост ефективно да разрешат одредени состојби во пракса и да придонесат за остварување на зацртаните стратешки цели во областа на инспекцискиот надзор.

1.2 Причини за проблемите кои се предмет на разгледување

Претходно наведената состојба во областа која овој закон ја регулира е резултат на следните причини:

* Недоволно јасната законска поставеност и надлежност на Инспекцискиот совет влијаеше овој орган да има минимален придонес кон остварување на целите на законот и целите заради кој беше воспоставен – унифицирано и координирано постапување на инспекциските служби;
* Обврската на инспекциските служби за изработка и доставување на квартални и други извештаи кон Инспекцискиот совет само го оптоварија нивното работење со задачи од административен карактер, а самите извештаи не послужија за квалитативна оценка на работата на инспекторите и инспекциските служби;
* Строгите услови за стекнување статус инспектор, особено за лицата кои претходно не биле дел од инспекциската служба, како и условите за нивно унапредување придонесоа инспекторската професија да биде неатрактивна и со тоа инспекциските служби да се соочат со недостиг од инспекторски кадар;
* Квантитативните и квалитативните критериуми за следење и оценување на инспекторите воспоставија механизам кој е сложен за примена и не даде голем ефект, а при тоа не беа земени во предвид и другите работи и работни задачи кои инспекторите ги вршат;
* Освен можноста на инспектор кој при вршењето на работите е изложен на ризик по неговиот живот и здравје да му се даде додаток на плата, не постојат други форми на дополнителни надоместоци и награди со кои на соодветен начин ќе се валоризира инспекторската работа и ќе се мотивира инспекторот како специфична професија;
* Незадолжителноста на листите за проверка влијаеше за неунифициран пристап на инспекторите во рамките на иста инспекциска служба, како и за потешко снаоѓање на субјектите на надзор во исполнување на своите законски обврски;
* Не постоеја одредби за планирање и вршење на инспекциски надзор врз база на проценка на ризик што влијаеше за пречести надзори врз исти субјекти на надзор во кратки временски интервали, понекогаш и од истата инспекциска служба;
* Непостоење на опомена како мерка за отстранување на неправилности и недостатоци утврдени во работењето на субјектот на надзор
* високите износи на глоби кои можеа да се изречат за сторен прекршок како на инспекциските служби и нивните одговорни лица, така и за субјектите на надзор и нивните одговорни лица не одговараа на тежината на прекршокот и сериозно го ефектуираа нивното работење.

**2. Цели на предлог регулативата**

Целта на предлог Законот за инспекциски надзор е надминување на неконзистентноста и слабостите на важечкиот Закон за инспекциски надзор и воведување на нов концепт на инспекциски надзор преку планирање врз основа на процена на ризик и унифицирано вршење на инспекцискиот надзор, со што ќе се постигне поголема правна сигурност за субјектите на надзор (пред се од приватниот сектор).

Попрецизно, со овој Закон треба да се постигнат следните специфични цели:

* Надминување на неконзистентноста, слабостите и пропустите во практичната примена на одредбите на важечкиот закон предизвикани од неговата содржина преку составување на појасни и меѓусебно конзистентни законски одредби;
* Поголема ефективност во работењето на Инспекцискиот совет преку појасно и попрецизно определување на неговата улога и надлежност;
* Зголемување на бројот на инспектори кои може самостојно да вршат надзор преку поедноставување на условите за стекнување лиценца за инспектор и појаснување на овластувањата на помладиот инспектор;
* Зголемување на атрактивноста на инспекторската професија и мотивацијата на инспекторите преку воведување на право на додаток на плата ;
* Подобрување на ефикасноста во работата на инспекциските служби преку намалување на фрекфенцијата на доставување извештаи до Инспекцискиот совет;
* Подобро планирање на инспекциските надзори и искористување на човечките ресурси во инспекциските служби преку воведување нов концепт на инспекциски надзор - планирање врз основа на процена на ризик;
* Поголема правна сигурност за субјектите на надзор (пред се од приватниот сектор) со воведување на унифицирани правила за надзор, задолжителност на листите за проверка при редовниот надзор и јасно утврдување на нивните права и обврски;
* Олеснувања за субјектите на надзор преку намалување на репресивниот карактер на надзорот и намалените глоби.

**3. Можни решенија (опции)**

3.1 Опис на решението „не прави ништо“

Опцијата “не прави ништо” се користи како параметар за споредба на трошоците и користите од останатите опции (baseline).

Ова решение значи да не се донесе предложениот Законот за инспекциски надзор. Ова не е прифатлива опција, бидејќи со нејзино одбирање нема да се постигнат горенаведените цели, односно идентификуваните проблеми, кои се резултат на сегашните законски решенија и нивната примена во пракса, ќе останат.

3.2 Опис на можните решенија (опции) за решавање на проблемот

Донесување на нов Закон за инспекциски надзор.

Со донесување на законот се очекува да бидат решени идентификуваните проблеми наведени во точка 1, односно да се остварат наведените цели во точка 2.

1. **Проценка на влијанијата на регулативата**

Можни позитивни и негативни влијанија од секоја од опциите:

* 1. Економски влијанија

Поголемата правна сигурност за субјектите на надзор што треба да ја донесат решенијата од законот, како и намалување на репресивниот карактер на надзорот и износот на глобите ќе има позитивно економско влијанија врз субјектите од приватниот сектор. Имено, со ова законско решение ќе се надминат:

* Отежнато економско работење предизвикано од непотребно честите и некоординираните надзори,
* Потребата да ангажираат префесионална помош и совет за да ја разберат регулативата и особено правата и обврските при спроведување на инспекциски надзор и
* Плаќањето високи износи на глоби.
  1. Фискални влијанија
* Примената на одредбите на предложениот Закон за инспекциски надзор може да предизвика фискална импликација до 144.000.000 денари на годишно ниво.
  1. Социјални влијанија
* Нема
  1. Влијанија врз животната средина
* Нема

4.5 Административни влијанија и трошоци –

а) трошоци за спроведување

- Нема

б) трошоци за почитување на регулативата

- Нема

**5. Консултации**

5.1 Засегнати страни и начин на вклучување

Министерот за информатичко општество и администрација донесе решение со кое се формираше работната група за подготовка на нов Закон за инспекциски надзор. Членови на работната група се административни службеници од: Министерството за информатичко општество и администрација, Инспекциски совет, Државен инспекторат за труд, Државен пазарен инспекторат, Државен управен инспекторат и Државен просветен инспекторат, како и домашни експерти ангажирани преку Проектот за модернизација на инспекциските служби финансиран од УСАИД и имплементиран од Центарот за развојни политики ИДЕАС ДеПо.

Покрај одржаните состаноци на работната група, извршени се и консултации со раководствата на инспекциските служби.

За предлог тесктот на законот планирано е да се вклучат и други засегнати страни и тоа: инспекциски служби, стопанските комори во Република Македонија, министерства и други органи на државна управа, ЗЕЛС и други.

5.2 Преглед на добиените и вградените мислења

5.3 Мислењата кои не биле земени предвид и зошто /

**6. Заклучоци и препорачано решение**

6.1 Споредбен преглед на позитивните и негативните влијанија на можните решенија (опции)

6.2 Ризици во спроведувањето и примената на секое од можните решенија (опции).

6.3 Препорачано решение со образложение

**7. Спроведување на препорачаното решение**

7.1 Потреба од менување на закони и подзаконска регулатива во областа или други сродни области

Потребно е да се променат материјалните закони со кои се уредуваат постапките за вршење инспекциски надзор во одредена област и условите за стекнување статус инспектор заради нивно усогласување со начелата и правилата од Законот за инспекциски надзор.

7.2 Потребни подзаконски акти и рок за нивно донесување

Со законот се предвидува донесување на 21 подзаконски акти и тоа:

* Правилник за елементите на проценка на ризик и зачестеноста на спроведувањето на инспекциски надзор врз основа на проценка на ризик (Инспекциски совет)
* Правилник за формата и содржината на годишниот план за работа на инспекциските служби (Инспекциски совет)
* Правилник за формата и содржината на месечен план за инспекциски надзор (Инспекциски совет)
* Правилник за формата и содржината на шестмесечниот извештај за работата на инспекциската служба (Инспекциски совет)
* Правилник за формата и содржината на годишниот извештај за работата на инспекциската служба (Инспекциски совет)
* Правилник за видот, формата и содржината на регистрите за инспекциски надзор (Инспекциски совет)
* Правилник за видот, формата и содржината на информацискиот систем за инспекциски надзор (Инспекциски совет)
* Правилник за формата, содржината и начинот на водење на инспекциска евиденција (Министерство за информатичко општество и администрација)
* Програма за обука за стекнување со лиценца за инспектор (Инспекциски совет)
* Програма за практична работа и обука на работното место (инспекциски служби)
* Програма за испит за лиценца – општ дел (Инспекциски совет)
* Програма за испит за лиценца – практичен дел (инспекциски служби)
* Правилник за начинот, постапката и критериумите за спроведување на испитот за лиценца за инспектор (Инспекциски совет)
* Правилник за формата и содржината на образецот за лиценца за инспектор (Инспекциски совет)
* Правилник за формата и содржината на образецот на легитимацијата за инспектор, формата и изгледот на значката, како и начинот на нивното издавање и одземање во инспекциските служби (Инспекциски совет)
* Упатство за поблиските критериуми за доделување на парична награда на инспектор (Инспекциски совет)
* Правилник за начинот на оценување, формата и содржината на образецот за оценување на учинокот на инспекторите (Инспекциски совет)
* Правилник за формата и содржината на извештајот за оценување (Инспекциски совет)
* Уредба за начинот и постапката на спроведување на инспекциски надзор (Влада на РМ, на предлог на Инспекциски совет)
* Правилник за формата и задолжителните елементи на записник од извршен инспекциски надзор (Министерство за информатичко општество и администрација)
* Правилник за формата и содржината на решението за изрекување мерка (Министерство за информатичко општество и администрација)

Во рок од 6 месеци по донесување на законот, како што е наведено во преодни и завршни одредби.

7.3 Органи на државната управа, државни органи и други органи надлежни за спроведување:

* **Влада на Република Македонија** преку донесување на дел од подзаконските акти, избор на членовите и контрола врз работата на Инспекцискиот совет и разгледувањето на годишниот извештај за работата на инспекциските служби ;
* **Министерство за информатичко општество и администрација** преку донесување на дел од подзаконските акти и надзор над спроведувањето на овој закон;
* **Инспекциски совет** преку спроведување на надлежностите утврдени во член 18 од овој закон, а особено прелу следење и координирање на работата на инспекциските служби, давање писмени согласности на годишни планови за инспекциски надзор на инспекциските служби и мислеањ на нивните извештаи, издавање налог за вршење на поединечен и заеднички инспекциски надзор, донесување програма и спроведување на испит за лиценца за инспектор, донесување и спроведување годишна програма за генеричка обука на инспекторите, поднесување предлог за разрешување на директор на инспекциска служба и иницијатива за утврдување на дисциплинска одговорност на инспектор, итн.
* **Инспекциските служби** од член 26 на овој закон,
* **Државен управен инспекторат** преку спроведување на инспекциски надзор над спроведувањето на овој закон, како и на прописите донесени врз основа на него.

7.4 Активности за обезбедување на ефикасно спроведување на предлогот на закон

Обезбедена е техничка помош за промоција и обуки за засегнатите страни за имплементација на новиот Закон за инспекциски надзор од страна на Проектот за модернизација на инспекциските служби финансиран од УСАИД и имплементиран од Центарот за развојни политики ИДЕАС ДеПо.

**8. Следење и евалуација**

* 1. Начин на следење на спроведувањето

Министерство за информатичко општество и администрација ќе врши надзор над спроведувањето на овој закон.

Инспекцискиот совет ќе ја следи работата на инспекциските служби на начин утврден во овој закон.

Државниот управен инспекторат ќе врши инспекциски надзор над спроведувањето на овој закон.

8.2 Евалуација на ефектите од предлогот на закон и рокови

Евалуација на ефектите ќе се изврши по истекот на 12 месеци од влегувањето во сила на законот.

**Датум: 02.11.2018 година МИНИСТЕР,**

**Дамјан Манчевски**

**Изјава од министерот**

**Врз основа на резултатите од анализите прикажани во Извештајот за проценка на влијанието на регулативата сметам дека препорачаното решение (опција) претставува најдобар начин за решавање на проблемот и постигнување на очекуваните ефекти на најекономичен начин.**

**Датум:\_\_\_\_\_\_\_\_\_\_\_\_**

**потпис на министерот**